23.9.2022
ET
Euroopa Liidu Teataja
C 364/3
Euro käibemüntide uus rahvuslik külg (2022/C 364/03)
Euro käibemündid on seadusliku maksevahendina kasutusel kogu euroalal.
Müntidega ametialaselt tegelevate isikute ja laiema avalikkuse teavitamiseks avaldab komisjon kõikide uute euromüntide kujunduse (1).
12. juulil 2022 otsustas Euroopa Liidu Nõukogu, et Horvaatia Vabariik on täitnud vajalikud tingimused euro kasutuselevõtuks 1. jaanuaril 2023 (2).
Alates 1. jaanuarist 2023 laseb Horvaatia Vabariik seega käibele euromündid, mille käibelelastava koguse on kinnitanud Euroopa Keskpank (vt Euroopa Liidu toimimise lepingu artikli 128 lõige 2).
1 sent
2 senti
5 senti
10 senti
20 senti
50 senti
1 euro
2 eurot
Väljaandev riik: Horvaatia Vabariik Väljaandmise kuupäev: 1. jaanuar 2023 Kujunduse kirjeldus 1-, 2- ja 5-sendine münt.
Glagoolitsa kirjas motiiv Horvaatia maleruudustiku taustal Mündi keskosas on glagoolitsa nurkkirjas ligatuurina kujutatud tähed „HR“, mis on Horvaatia ametlik ISO 3166–1 kahetäheline kood.
Glagoolitsa kiri on vanim slaavi kiri ning koos kirillitsaga on see üks kahest slaavi tähestikust.
Kuigi glagoolitsa põhineb kreeka tähestikul, on tegemist originaalse tähestikuga, mille on tõenäoliselt loonud filosoof Konstantinos (püha Kyrillos) eesmärgiga propageerida slaavi rahvaste seas kristlust.
Horvaadid hakkasid glagoolitsat kasutama 9. sajandi teisel poolel ning 12. sajandi lõpuks olid nad ainsad inimesed, kes seda kasutasid ja edasi arendasid.
Vaid 28 aastat pärast Gutenbergi piiblit trükiti Horvaatias 1483. aastal esimene vanas kirikuslaavi keeles raamat „Misal po zakonu rimskoga dvora“ (Missale Romanum Glagolitice), mis on kirjutatud horvaatia nurkglagoolitsas.
See oli esimene inkunaabel Euroopas, mida ei trükitud ladina tähestikus ega ladina keeles.
Horvaatias kasutati glagoolitsat kuni 19. sajandi esimese pooleni ja sellest sai Horvaatia identiteedi oluline element.
Ligatuuri „HR“ all paremal on Horvaatia maleruudustik, mis on Horvaatia Vabariigi vapi osa.
Ülaosa keskel on käibele laskmise aasta ja alumise osa keskel käibele laskva riigi nimi.
Mündi välisringil on kujutatud Euroopa Liidu lipu 12 tähte.
(1) Muude euromüntide kujundust vt EÜT C 373, 28.12.2001, lk 1, ELT C 254, 20.10.2006, lk 6, ja ELT C 248, 23.10.2007, lk 8.
(2) Nõukogu 12. juuli 2022. aasta otsus euro kasutuselevõtu kohta Horvaatias 1. jaanuaril 2023 (ELT L 187, 14.7.2022, lk 31).